Forslag til RÅDETS AFGØRELSE om undertegnelse af en aftale om et multilateralt atom- og miljøprogram i Den Russiske Føderation og protokollen hertil om erstatningskrav, sagsanlæg og erstatning

(forelagt af Kommissionen)

BEGRUNDELSE

Den 10. april 2000 vedtog Rådet (almindelige anliggender) for Den Europæiske Union en afgørelse med direktiver til Kommissionen om at føre forhandlinger om en aftale om et multilateralt atom- og miljøprogram i Den Russiske Føderation mellem nogle vestlige donorer, herunder Det Europæiske Fællesskab og Euratom, og Den Russiske Føderations regering, i overensstemmelse med traktatens artikel 181 A, stk. 3, andet punktum sammenholdt med artikel 300, stk. 2, første punktum, (dok. 7395/00 NIS 41 ATO 28).

Forhandlingerne mellem de vestlige donorer [1], herunder Europa-Kommissionen, og den russiske side blev afsluttet den 21. marts 2003 og er mundet ud i en tekst, der er i overensstemmelse med Rådets forhandlingsdirektiver til Kommissionen.

[1] De vestlige donorer, der deltog i forhandlingerne, er Finland, Frankrig, Tyskland, Nederlandene, Norge, Sverige, Det Forenede Kongerige, Belgien, USA og Europa-Kommissionen.

"Aftalen om et multilateralt atom- og miljøprogram i Den Russiske Føderation" og "Protokollen om erstatningskrav, sagsanlæg og erstatning" vil blive åbnet for undertegnelse i det svenske udenrigsministerium i Stockholm den 21. maj 2003.

Med aftalen fastlægges der en retlig ramme, der kan fremme samarbejdet inden for sektorer som blandt andet sikkerhed i forbindelse med brugt kernebrændsel, forvaltning af radioaktivt affald og oplægning af atomdrevne ubåde og isbrydere i Den Russiske Føderation. Hovedformålet med aftalen, som ikke har nogen finansielle indvirkninger overhovedet, er at give vestlige donorer, som er parter i aftalen, en sammenhængende og fyldestgørende retlig ramme for gennemførelse af kernekraftrelaterede projekter i Den russiske Føderation, således at enkeltpersoner, samfundet og miljøet bliver beskyttet mod skadelige virkninger af ioniserende stråling.

Aftalen er en nødvendig forudsætning for, at de vestlige donorer kan starte gennemførelsen af projekter af hastende karakter, der indgår i eksisterende bilaterale og multilaterale bistandsprogrammer som for eksempel Nuclear Window i fonden for støtte til miljøpartnerskabet inden for rammerne af den nordlige dimension (NDEP). NDEP og andre bistandsprogrammer i Den Russiske Føderation vil direkte bidrage til at nå målene for G8's globale partnerskab mod spredning af masseødelæggelsesvåben og -materialer, et initiativ, der blev lanceret på G8-topmødet i juni 2002 i Kananaskis.

Til aftalen er knyttet en særskilt protokol om erstatningskrav, sagsanlæg og erstatning, der har til formål at sikre, at der ikke rejses erstatningskrav af den russiske part over for de bidragende parter og deres personale eller kontrahenter, underkontrahenter, konsulenter, leverandører eller underleverandører af udstyr, varer eller ydelser på noget niveau og deres personale for nogen form for tab eller skade som følge af aktiviteter, der iværksættes i henhold til aftalen, og at de, hvis de rejses af en tredjepart, bliver dækket af den russiske part.

Kommissionen opfordrer Rådet til at vedtage vedlagte forslag om godkendelse af indgåelse af rammeaftalen og den hertil knyttede protokol om erstatningskrav, sagsanlæg og erstatning.

Forslag til RÅDETS AFGØRELSE om undertegnelse af en aftale om et multilateralt atom- og miljøprogram i Den Russiske Føderation og en protokol til aftalen om erstatningskrav, sagsanlæg og erstatning

RÅDET FOR DEN EUROPÆISKE UNION HAR -

under henvisning til traktaten om oprettelsen af Det Europæiske Fællesskab, særlig artikel 181 A, stk. 3, andet punktum, sammenholdt med artikel 300, stk. 2, første punktum,

under henvisning til forslag fra Kommissionen, og

ud fra følgende betragtninger:

(1) Kommissionen har på Rådets vegne deltaget i forhandlingerne om en aftale om et multilateralt atom- og miljøprogram i Den Russiske Føderation og en protokol om erstatningskrav, sagsanlæg og erstatning med Den Russiske Føderation.

(2) Aftalen og protokollen bør undertegnes med forbehold af senere indgåelse -

TRUFFET FØLGENDE AFGØRELSE:

Eneste artikel

Rådets formand bemyndiges til at udpege den person, der på Det Europæiske Fællesskabs vegne er beføjet til at undertegne aftalen om et multilateralt atom- og miljøprogram i Den Russiske Føderation og protokollen om erstatningskrav, sagsanlæg og erstatning med Den Russiske Føderation med forbehold af senere indgåelse.

Teksten til aftalen og protokollen er knyttet til denne afgørelse i de tre oprindelige sprogudgaver (engelsk, fransk og russisk).

Udfærdiget i Bruxelles, den

På Rådets vegne

Formand